**SLOVENSKÝ JAZYK A SLOVENSKÁ LITERATÚRA**

**ÚVOD**

Slovenský jazyk a slovenská literatúra je v školách s vyučovacím jazykom národnosti špecifickým učebným predmetom. Vyučovanie slovenského jazyka a slovenskej literatúry na všetkých stupňoch škôl s vyučovacím jazykom národnosti má ústredné postavenie. Medzi jeho základné ciele patrí:

* napomáhať celkovému osobnostnému rozvoju žiaka,
* získavať návyky vhodného spoločenského správania špeciálne v rečovej oblasti,
* kladne pôsobiť na vývin rečovo-analogických schopností,
* rozvíjať jazykové cítenie, tvorivosť a kladný postoj k slovenskému jazyku, slovenskej literatúre a k slovenskej kultúre.

Špecifickosť vyučovacieho predmetu determinujú dva faktory, a to skutočnosť, že slovenský jazyk je v školách s vyučovacím jazykom národnosti druhým cieľovým jazykom (L2) a po druhé predstavuje nástroj dorozumievania občanov patriacich k národnostným menšinám a etnickým skupinám s občanmi inej národnosti v Slovenskej republike.

Vzdelávací program je pedagogický dokument, ktorý pozostáva z charakteristiky, obsahu a z cieľov učebného predmetu. Všeobecné a špecifické ciele sa konkretizujú vo výkonovom štandarde a v ňom uvedené požiadavky na vedomosti a kompetencie sú pre žiakov záväzné. Pedagógovia ich však môžu modifikovať, konkretizovať s prihliadnutím na aktuálne kognitívne schopnosti svojich žiakov. Výkonový štandard je vypracovaný na základe predmetových kompetencií v súlade s obsahovým štandardom. Učivo je usporiadané špirálovite, preto sú v obsahovom štandarde jednak uvedené rečové zámery, komunikačné témy a jazykové prostriedky, s ktorými sa žiaci oboznamujú v danom ročníku a zároveň si prehlbujú a utvrdzujú učivo z predchádzajúcich ročníkov.

**CHARAKTERISTIKA PREDMETU**

Učebný predmet slovenský jazyk a slovenská literatúra sa zaraďuje medzi špecifické učebné predmety na všetkých stupňoch škôl s vyučovacím jazykom národnosti. Slovenský jazyk je štátnym jazykom v Slovenskej republike a súčasne dorozumievacím jazykom občanov národnosti v styku s národmi a národnosťami na území SR, preto spoločenskou požiadavkou je jeho aktívne zvládnutie, nie je však materinským jazykom väčšiny žiakov ani vyučovacím jazykom školy. Vzhľadom na to, že genealogicky a typologicky je zásadne odlišný od vyučovacieho jazyka a sociálne prostredie väčšiny žiakov je jazykovo iné, špecifikácia cieľov, výber a štrukturácia učebného obsahu a modelovanie procesu vo vzdelávacích štandardoch sa riadia princípmi vyučovania cudzích jazykov. V učebnom procese sa používajú metódy, formy a učebné techniky vyučovania – osvojovania cudzích jazykov. Poňatie učebného predmetu, učebný obsah a vyučovacie metódy sú založené na princípoch komunikatívnosti, postupného rozvíjania vedomostí, zručností a návykov, veku primeranosti a postupne narastajúcej náročnosti, plne rešpektujúc individuálne schopnosti, sociálne a jazykové prostredie žiakov.

Obsah učebného predmetu slovenský jazyk a slovenská literatúra vytvárajú tieto zložky:

* komunikácia a sloh,
* jazyková komunikácia,
* literatúra a literárna komunikácia.

Zložka **komunikácia a sloh** je dominantnou zložkou učebného predmetu, lebo komunikácia je cieľom, obsahom aj prostriedkom osvojovania slovenského jazyka. Zahrňuje počúvanie s porozumením, hovorenie, čítanie s porozumením a tvorbu ústnych a písomných prejavov.

Jej úlohou je rozvíjať:

* schopnosť dorozumievať sa v štandardných rečových situáciách spojených so školským, rodinným a spoločenským životom žiakov,
* schopnosť porozumieť ústnym a písaným veku primeraným textom a schopnosť ich interpretovať formou ústnej a písomnej reprodukcie,
* čitateľské kompetencie: techniku čítania, plynulé hlasné čítanie, čítanie s porozumením, predčítanie, výrazné čítanie, ako aj informatívne čítanie veku primeraných textov rozličného žánru,
* schopnosť zapájať sa do rozhovorov, začať a ukončiť rozhovory, tvoriť súvislé ústne a písomné prejavy,
* schopnosť sebavzdelávania rozvíjaním zručnosti používať rozličné druhy slovníkov, príručky a encyklopédie, rozvíjaním schopnosti samostatného individuálneho čítania.

**Jazyková komunikácia** na vyššom sekundárnom stupni SŠ s vyučovacím jazykom národnosti je zameraná na rozvíjanie kompetencie správne sa vyjadrovať po slovensky (ústne a písomne) z hľadiska vhodného výberu slovnej zásoby. Jej obsah tvorí osvojovanie a praktické využívanie jazykových prostriedkov – lexikálnych jednotiek a gramatických tvarov – potrebných na ústnu a písomnú komunikáciu. Gramatika je vo vyučovaní učebného predmetu slovenský jazyk a slovenská literatúra didakticky usporiadaným výberom gramatických javov – vrátane suprasegmentálnych prvkov jazyka – potrebných na korektnú ústnu a písomnú komunikáciu a poučení o ich funkcii a využívaní, resp. výcvik v ich praktickej aplikácii v priebehu ústnej a písomnej komunikácie.

Zložky komunikácia a sloh i jazyková komunikácia sa vo vyučovaní neoddeľujú, spolu vytvárajú integrovaný blok komunikácie, ktorého hlavnými piliermi sú komunikačné témy, pojmové okruhy a rečovo-komunikačné zámery. Na ne nadväzujú jazykové prostriedky.

**Literatúra a literárna komunikácia** zahrňuje počúvanie, čítanie a interpretáciu slovenských literárnych textov, literárnu komunikáciu na základe analýzy literárnych textov, oboznamovanie sa s vybranými literárnymi druhmi a žánrami. Pri výbere a štruktúrovaní učebného obsahu danej zložky sa uplatňuje komunikačno-zážitkový model. Ťažiskom učebného obsahu je pozorovanie a estetické vnímanie umeleckého textu, analýza textov z aspektu komunikácie (reprodukcia obsahu literárneho textu, hodnotenie, charakteristika postáv), osvojovanie hodnotiaceho postoja k literárnym ukážkam, rozvíjanie čitateľských a interpretačných zručností, utváranie návykov potrebných na čítanie slovenskej poézie a prózy.

Obsahový vzdelávací štandardvymedzuje sústavu čitateľských a poznávacích kompetencií, súbor literárnovedných termínov a skupinu vybraných literárnych diel a ich autorov, ktoré v časovom úseku vymedzenom týmito vzdelávacími štandardmi musia byť povinne zaradené do obsahu vzdelávania každej školy tohto typu v Slovenskej republike. Základ obsahového štandardu tvorí čítanie, všestranný rozbor, interpretácia a hodnotenie vybraných literárnych diel (označených ako povinné diela), ďalej čítanie literárnych ukážok (označených ako odporúčaní autori a ich diela). Okrem spoznania základných diel slovenskej literatúry cieľom čítania a rozboru týchto diel je aj rozvoj čítania s porozumením, rozširovanie slovnej zásoby a rozvíjanie komunikačnej kompetencie žiakov. Vzdelávací štandard je vytvorený pre vyššie sekundárne vzdelávanie, pričom necháva voľnosť školám na rozdelenie učiva do ročníkov podľa rozhodnutia predmetovej komisie školy.

Obsah zložky literatúra a literárna komunikácia sa uvádza chronologicky, ale nezameriava sa na podrobnú charakteristiku literárneho vývinu či tvorbu spisovateľov a básnikov, ani na komplexné predstavenie literárnych období a smerov. Tieto sa dôkladne preberajú na hodinách literatúry národnosti, dejepisu, resp. na hodinách predmetu umenie a kultúra. Na hodinách literatúry a literárnej komunikácie si žiaci osvojujú len slovenskú odbornú terminológia uvedených oblastí.

V zhode s hlavnými cieľmi sa budú organizovať všetky formy mimoškolskej kontroly výsledkov vzdelávania, vrátane externej písomnej formy maturitnej skúšky zo slovenského jazyka a slovenskej literatúry.

**Poznávacie a čitateľské kompetencie**

*Technika čítania a verejná prezentácia textu*

1. Plynulo čítať súvislý umelecký text, pri hlasnom čítaní správne dýchať, artikulovať a dodržiavať spisovnú výslovnosť.
2. Pri prednese frázovať literárny text v zhode s vlastným chápaním jeho významu a v básnickom texte rešpektovať rytmickú usporiadanosť.
3. Pri spoločnom dramatizovanom čítaní primerane hlasovo prezentovať text postavy dramatického diela.

*Pamäťové, klasifikačné a aplikačné kompetencie*

1. Reprodukovať fakty a definície, vysvetliť podstatu osvojených javov a vzťahov medzi nimi.
2. Usporiadať známe javy do tried a do systémov.
3. Aplikovať literárnovedné vedomosti na literárne texty.
4. Integrovať čitateľské skúsenosti, literárnoteoretické a literárnohistorické vedomosti s recepčnými skúsenosťami z iných druhov umenia.

*Analytické a interpretačné kompetencie*

1. Analyzovať literárny text z hľadiska štylistických, tematických a kompozičných prostriedkov a určiť ich funkčné využitie v diele.
2. Interpretovať literárne dielo, argumentovať výsledkami jeho analýzy a zohľadňovať poznatky z iných informačných zdrojov.
3. Hodnotiť dielo z vlastného stanoviska v kontexte jeho vzniku a v súčasnom kontexte.

*Tvorivé kompetencie*

1. Parafrázovať dej epického a dramatického diela.
2. Interpretovať literárny text.
3. Inscenovať kratší dramatický text.

*Informačné zručnosti*

1. Orientovať sa vo verejnej knižnici a v jej službách.

2. Pracovať s údajmi o knižnom fonde.

3. Vedieť získať informácie z integrovaného informačného systému a z internetu.

4. Vybudovať si vlastnú knižnicu.

**CIELE**

Hlavným výchovno-vzdelávacím cieľom vyučovania slovenského jazyka a slovenskej literatúry na všetkých typoch škôl s vyučovacím jazykom národnosti (v nadväznosti na vedomosti, zručnosti a návyky žiakov z jazyka a literatúry národnosti a na základné komunikačné kompetencie žiakov zo slovenského jazyka, získané na primárnom a na nižšom strednom stupni škôl s vyučovacím jazykom národnosti) je nadobudnúť:

* komunikačnú kompetenciu potrebnú na aktívne používanie slovenského jazyka v bežných komunikačných situáciách,
* čitateľskú kompetenciu.

Kľúčovou kompetenciou je komunikácia v slovenskom jazyku, t. j. schopnosť po slovensky vyjadriť a interpretovať svoje myšlienky,

pocity a informácie, zapájať sa do komunikácie v rozličných sociálnych kontextoch a získať súbor kompetencií, na základe ktorých žiaci dokážu slovenský jazyk používať v ústnej i v písomnej forme.

Hlavné ciele:

* rozvíjať komunikačné schopnosti žiakov v kľúčových jazykových kompetenciách: v počúvaní s porozumením, hovorení, čítaní s porozumením a v písaní,
* rozvíjať vedomosti, zručnosti a návyky žiakov, formovať ich postoje, estetický vkus, cibriť ich jazykový cit,
* vhodne motivovať žiakov pri osvojovaní slovenského jazyka a spoznávaní slovenskej reči a kultúry, viesť ich k úcte k slovenskému jazyku a k slovenskej kultúre,
* viesť žiakov k uvedomeniu si jazykovej a kultúrnej pestrosti nielen v rámci Európy a sveta, ale aj v rámci jednotlivých sociálnych prostredí a k chápaniu odlišností, tolerancii a orientácii v multikultúrnom prostredí.

VZDELÁVACÍ ŠTANDARD

|  |  |  |
| --- | --- | --- |
| **Žiaci dosahujú požadovaný výkon počas štúdia.** | | |
| Výkonový štandard | Obsahový štandard | |
| **I. KOMUNIKÁCIA A SLOH**  **(počúvanie s porozumením, hovorenie, čítanie, ústne a písomné vyjadrovanie)** | | |
| ***1. Rečovo-komunikačné zámery*** | | |
| **Žiaci:**   * pochopia rečový zámer partnera v bežných komunikačných situáciách, * pochopia podstatu autentických slovenských rozhovorov a  súvislých prejavov (rozprávanie o zážitkoch, informácie o knihách, návody a jednoduché recepty), v ktorých hovoriaci používa hovorovú podobu slovenčiny v prirodzenom tempe, * sa dokážu zorientovať v danej komunikačnej situácii a reagovať na počutý text tak, že poslucháč pochopí obsah jeho výpovede, * porozumejú hlavným myšlienkam rôznych textov, * dokážu rozlíšiť základné a rozširujúce informácie z prečítaných, vypočutých textov, * dokážu zachytiť špecifické informácie z vypočutých textov, * vedia samostatne tvoriť ústne formy spoločenského styku, * pochopia súvislé texty v rozsahu cca. 5 minút s menším počtom neznámych slov prednášané učiteľom, resp. vypočuté zo zvukovej nahrávky, * dokážu nadviazať kontakt s inými ľuďmi v danej spoločenskej situácii, * vedia začať, rozvíjať a ukončiť rozhovor v bežných komunikačných situáciách, * dokážu komunikovať s ľuďmi v rámci komunikačných tém, * dokážu primeraným spôsobom vyjadriť vôľu a emócie, * dokážu zaujať stanovisko k niečomu, * dokážu svoj názor kultivovaným spôsobom obhájiť, * sledujú a pochopia ústny prejav partnera, * dokážu vyjadriť svoj názor na určitú tému, * stručne opíšu osobu, predmet a vec, * dokážu opísať problém, * dokážu vytvoriť jednoduchý opis prostredia, * rozumejú pokynom a reagujú na ne, * vedia správne formulovať informáciu a poskytnúť informáciu. | **1. Nadviazanie kontaktu s osobami hovoriacimi po slovensky** v spoločenskomstyku a pri práci.  Pozdravy, oslovenia, rozlúčenie; zoznamovanie, predstavovanie, prosba, poďakovanie, ospravedlnenie. Informovať sa a informovať o telesnom a o duševnom stave, slušne reagovať na otázky, pozvanie – poďakovanie; akceptovať a odmietnuť pozvánku, vyjadriť pochopenie, záujem/nezáujem s odôvodnením.  **2. Oznámenie a vyjadrenie stanoviska**: vyjadriť vlastnú mienku, názor, stanovisko, vyjadriť vďaku a pochvalu, vyjadriť presvedčenie, vedomosť, informovanosť.  Vyjadriť ochotu/neochotu, istotu/neistotu, pochybnosť, vlastnú mienku, zámer, vyjadriť, že sa niečo páči/nepáči, že komunikujúca osoba má/nemá rada niekoho alebo niečo, vyjadriť presvedčenie, uvažovanie, prekvapenie.  Vyjadriť súhlas a nesúhlas, schválenie/neschválenie niečoho, zaujať stanovisko k niečomu, zdôvodniť mienku a stanovisko, presvedčiť partnera o pravdivosti svojho tvrdenia, o správnosti stanoviska.  **3. Vyjadrenie vôle, duševných pocitov a nálady**: požiadať o zopakovanie výpovede, vyjadriť prosbu, želanie, návrhy, podnety, upozornenie, príkaz a zákaz, požiadať o pomoc, vyjadriť radosť, spokojnosť, nespokojnosť, ľútosť, prekvapenie, smútok a žiaľ, sklamanie, zlosť.  Vyjadriť požiadavku, pokyny, ponuky, upozornenie, príkazy, zákazy so zdôvodnením.  **4. Opis voľakoho alebo voľačoho:** jednoduchýopis osoby, predmetu a veci, stručný opis problému, jednoduchý opis prostredia. | |
| ***2. Pojmové okruhy*** | | |
| **Žiaci:**   * dokážu správne vyjadriť existenciu, * dokážu správne vyjadriť vlastníctvo a vlastníka s dôrazom na praktické používanie správnych tvarov privlastňovacích zámen, * ovládajú spoločenské zásady komunikácie, * dokážu vyjadriť priestorové a časové vzťahy, * dokážu vyjadriť kvalitatívne a kvantitatívne vzťahy s dôrazom na praktické používanie správnych tvarov prídavných mien a čísloviek, * dokážu vyjadriť logické vzťahy, * správne používajú modálne slovesá, * používajú jazykové a mimojazykové prostriedky kohézie, * primerane gestikulujú, používajú vhodnú mimiku, dodržiavajú vhodnú vzdialenosť s komunikujúcim v danej komunikačnej situácii, * dokážu jednoduchými vetami a spoločensky vhodne vyjadriť svoj postoj k obsahu komunikácie, * dokážu zvoliť vhodný spoločenský tón komunikácie. | **Vyjadrenie existencie**  **Vyjadrenie vlastníctva a vlastníka**  **Vyjadrenie priestorových vzťahov:** miesto, smerovanie, poloha, diaľka, vzdialenosť.  **Vyjadrenie časových vzťahov**: dĺžka trvania, časové ohraničenie deja, konkrétny a približný čas, termíny, dáta, časová následnosť dejov, rýchlosť, jednorazové, prebiehajúce a opakované činnosti, deje a udalosti.  **Vyjadrenie kvalitatívnych vzťahov**: postava, tvar, forma, rozloha, kvalita, stav zraku, sluchu, farba, vek, hmota/látka/materiál, chute, pachy, vône, spôsob vykonávania činnosti.  **Vyjadrenie kvantitatívnych vzťahov**: počet, množstvo, poradie, dĺžka, hmotnosť, miera, objem, stupňovanie, porovnávanie počtu, množstva a miery.  **Vyjadrenie logických vzťahov**: priradenosť, podradenosť, stupňovanie, odporovanie, vylučovanie, príčina – dôsledok, účel – prostriedok, podmienka.  **Vyjadrenie modality**:potreby, nutnosti, nevyhnutnosti, možnosti, vôle, pochybnosti, zámeru.  **Jazykové a mimojazykové prostriedky kohézie**: foneticko-fonologické, prozodické, zámená, slovesá, príslovky, citoslovcia, častice, spojky, opakovanie slov, synonymá, oslovenie, mimika, gestikulácia, udržiavanie kontaktu zrakom, vzdialenosťou a polohou tela. | |
| ***3. Čítanie*** | | |
| **Žiaci:**   * pri čítaní dodržiavajú správne dýchanie, vedia správne artikulovať, poznajú základné odlišnosti medzi slovenskou a maďarskou výslovnosťou, * plynulo čítajú texty so správnou intonáciou a výslovnosťou, * čítajú s porozumením nahlas aj potichu neznáme texty, * výrazne čítajú známe texty, * pri čítaní uplatňujú primeranú silu hlasu a dodržiavajú správnu melódiu, * samostatne čítajú s porozumením dlhšie texty (cca. 100 – 120 riadkov) v populárno-náučných časopisoch, * dokážu vyhľadať a určiť v texte kľúčové slová a základné informácie, * sa vedia orientovať v jednoduchých informačných textoch v slovenskom jazyku, * dokážu samostatne vyhľadávať informácie v slovníkoch, príručkách, encyklopédiách a v lexikónoch, * po prečítaní vlastného alebo iného textu dokážu nájsť a opraviť chyby. | Tiché plynulé čítanie s porozumením.  Výrazné čítanie a predčítanie.  Študijné, selektívne, rýchle a kritické čítanie.  Samostatné čítanie s porozumením:  a) informačné texty v slovenskom jazyku – verejné nápisy, oznamy, listy, návody, tlačivá, dotazníky, cestovný poriadok, jedálny lístok, kultúrny program, programy kín, rozhlasu a televízie, orientačné mapy miest, turistické a orientačné tabule, reklamy, pútače a pod.,  b) články záujmového charakteru v mládežníckych a v iných časopisoch.  Orientácia v novinách a v časopisoch, vyhľadanie článku alebo základných informácií, ktoré sú pre žiaka zaujímavé, potrebné alebo dôležité. | |
| ***4. Komunikačné témy*** | | |
| **Žiaci:**   * dokážu hovoriť plynulo o sebe, o členoch svojej rodiny, o rodinných vzťahoch, * vedia hovoriť o domácich prácach, rodinných oslavách, * dokážu vyjadriť svoj názor na poslanie rodiny v súčasnosti, * vedia vyjadriť vzťah k priateľom, rovesníkom, dospelým a k starším, * vedia vyplniť tlačivá pri vybavovaní osobných dokladov, | **1. Rodina a spoločnosť:** Členovia rodiny, osobné údaje, vzťahy v rodine, príbuzenské vzťahy, riešenie problémov a vyrovnávanie sa s nimi, deľba práce, rodinné udalosti, spolunažívanie viacerých generácií, život v neúplných rodinách, život v detských domovoch, sviatky v rodine, rodinné výlety, náboženstvo, vzťahy medzi ľuďmi. Poslanie rodiny a jej miesto v spoločnosti. Priateľstvo. Vzťah k priateľom, rovesníkom, dospelým a k starším. Národnosť, štátna príslušnosť. Tlačivá, dokumenty (rodný list, sobášny list, úmrtný list, občiansky preukaz, cestovný pas). | |
| * dokážu opísať svoj domov a zariadenie, vybavenie domácnosti, * vedia porovnať život v meste a na dedine, * vedia povedať výhody a nevýhody rôznej formy bývania, * dokážu hovoriť o súčasných trendoch v bývaní, * vedia povedať svoje predstavy o bývaní do budúcnosti, * dokážu pomenovať základné časti domu ako budovy (strecha, škridla, fasáda, odkvap, rímsa, bleskozvod, komín, priečelie), | **2. Domov a bývanie:** Môj dom, byt, vybavenie domácnosti, domu, vonkajšie prostredie, rastliny a zvieratá v najbližšom okolí, bývanie v meste a na dedine, trvalé a prechodné bývanie, ekologické bývanie, utváranie životného prostredia – skrášľovanie bytu, okolia, mesta/dediny, starostlivosť o čistotu prostredia. Časti domu ako budovy. | |
| * dokážu hovoriť o nákupných zariadeniach, * poznajú a vedia používať merné jednotky a ceny, * dokážu hovoriť o využívaní jednotlivých služieb, * v komunikačnej situácii používajú vhodný spoločenský tón v súlade s cieľom komunikácie a s prostredím, v ktorom sa daná komunikácia uskutočňuje, * poznajú sieť služieb v mieste bydliska a v jeho blízkosti, * dokážu pohotovo vybaviť reklamáciu tovaru alebo služieb, | **3. Obchody a služby:** Druhy a spôsoby nákupu a platenia. Nákupné zariadenia – nákupy v obchode, v nákupných centrách, v tržnici, v butikoch. Spôsob platenia (hotovosť, platobná karta, internetbanking). Kamenný a internetový obchod, nákup. Merné jednotky a ceny. Pošta a telekomunikácia. Hotely a hotelové služby. Centrá krásy a zdravia (kaderníctvo, kozmetika, fitnes, wellness). Sieť služieb v mieste bydliska a v jeho blízkosti. Kultúra nakupovania a služieb. Stravovacie zariadenia. Reklamácia tovaru či služieb. | |
| * dokážu pomenovať časti ľudského tela, * vedia vymenovať infekčné, detské, dedičné a civilizačné choroby, * dokážu opísať zdravý spôsob života a následky nesprávnej životosprávy, * dokážu opísať priebeh návštevy u lekára v zdravotníckom centre, * vedia vytvoriť rozhovory u lekára, v lekárni, * vedia rozlíšiť klasickú medicínu od alternatívnej medicíny, * vedia poukázať na škodlivý vplyv alkoholu, fajčenia a drog, * vedia pomenovať najvýznamnejšie kúpeľné strediská na Slovensku, | **4. Ľudské telo, starostlivosť o zdravie:** Ľudské telo – časti tela. Osobná hygiena. Najčastejšie choroby a úrazy. Predchádzanie úrazom a chorobám. Zdravý spôsob života – racionálna výživa, následky nesprávnej životosprávy. Návšteva u lekára, detské, dedičné, infekčné a civilizačné choroby. Symptómy bežných ochorení. Alternatívna medicína. Liečivé byliny a čaje. Nemocnica a klinika, oddelenia v nemocnici, odborní lekári, časenka, výmenný lístok, lekáreň a lieky, kupovanie liekov v lekárni, zdravotné poistenie. Škodlivý vplyv alkoholu, fajčenia a drog na život človeka. Kúpele ako miesto regenerácie. | |
| * + dokážu opísať systém vzdelávania na Slovensku,   + vedia adekvátne komunikovať s prihliadnutím na komunikačnú situáciu,   + vedia vymenovať a povedať svoj názor na nové a zaujímavé profesie, * dokážu hovoriť o možnostiach, význame vzdelávania, o nevyhnutnosti celoživotného vzdelávania, | **5. Vzdelávanie a práca:** Škola a jej zariadenie. Učebné predmety, záujmová činnosť. Školský systém v SR. Možnosti a význam vzdelávania, možnosti štúdia v zahraničí, celoživotné vzdelávanie. Rôzne postupové súťaže a predmetové olympiády žiakov. Jazykové školy. Jazykové kurzy. Pracovné činnosti a profesie. Nové a zaujímavé profesie. Pracovné podmienky. Fungovanie trhu práce – profesie z hľadiska ponuky a dopytu. | |
| * dokážu samostatne hovoriť o druhoch športu, o atraktívnych a  o nebezpečných športoch, * dokážu vyzdvihnúť význam športovania a pohybu pre ľudský organizmus, * vedia hovoriť o svojom najobľúbenejšom športe, * dokážu popísať najvýznamnejšie športové podujatia a súťaže, * vedia vysloviť svoj názor na drogy, doping a finančné zákulisie športového sveta, | **6. Šport:** Druhy športu – zimné a letné, individuálne a kolektívne. Športové disciplíny. Význam športu pre rozvoj osobnosti. Najvýznamnejšie športové podujatia v meste, obci, škole, olympijské hry, majstrovstvá Európy a majstrovstvá sveta. Nové trendy v športe, posilňovne, adrenalínové športy. Obľúbení špičkoví športovci a olympionici, osobný vzťah k športu. Fair play športového zápolenia. Iné druhy športu, napr. jazda na koni, bojové športy, snowbording...  Športová činnosť v škole. Lyžiarsky výcvik. Turistika ako najrozšírenejší masový šport (letná, zimná, cykloturistika). Podmienky športovania v mieste bydliska a v jeho okolí. | |
| * dokážu vymenovať záujmy a záľuby, ktorým sa ľudia najčastejšie venujú vo voľnom čase, * vedia súvisle rozprávať o svojich záľubách a o mimoškolských činnostiach, * dokážu vyjadriť svoj názor na vplyv umenia a kultúry v našom živote, | **7. Voľný čas a záľuby:** Efektívne využívanie voľného času. Obľúbené činnosti (záujmová, umelecká a športová činnosť, cestovanie, zberateľská činnosť, chov domácich zvierat, záhradkárčenie). Záujmové krúžky. Návšteva knižnice, kina, divadla, koncertu, výstavy. Kniha, televízia, rozhlas, video, CD, DVD/Blu-ray, internet, počítač, tablet. Výstavy a veľtrhy. Kultúra a jej vplyv na človeka. Umenie a rozvoj osobnosti. Jazykové kurzy, jazyková škola. Diskotéky. Možnosti využívania voľného času v mieste bydliska, v regióne. | |
| * + - dokážu vymenovať dopravné prostriedky, výhody a nevýhody jednotlivých dopravných prostriedkov,     - vedia komunikovať v cestovnej kancelárii pri objednávaní zájazdu, dovolenky,     - vedia objednať ubytovanie v hoteli, v penziónoch osobne alebo cez internet,     - vedia súvisle hovoriť o príčinách dopravných nehôd, o bezpečnosti pri cestovaní, o reflexných prvkoch ako o prevencii pred úrazmi na cestách, o disciplíne chodcov na cestách,     - dokážu hovoriť o cestovnom ruchu a o zaujímavých miestach na Slovensku,     - sa dokážu zorientovať v katalógoch cestovných kancelárií, | **8. Doprava a cestovanie:** Dopravné prostriedky, ich výhody a nevýhody. Osobná a nákladná doprava. Príprava na cestu a cestovanie. Cestovanie vlakom a autobusom, lietadlom, loďou, MHD. Cestovný poriadok. Zabezpečenie rekreácie cez internet, ponuky cestovných kancelárií, druhy zájazdov. Význam dopravy. Najčastejšie príčiny dopravných nehôd. Turistika a cestovný ruch. Problémy cestných, železničných a leteckých sietí. | |
| * + - dokážu hovoriť o stravovacích zvykoch a návykoch,     - vedia pomenovať rôzne druhy potravín a jedál,     - vedia pomenovať základné kuchynské náradia a zariadenia,     - vedia pomenovať základné koreniny a rôzne ingrediencie,     - poznajú tradičné jedlá slovenských, európskych a svetových kuchýň,     - dokážu hovoriť o svojich obľúbených jedlách, o správnom stolovaní, * dokážu hovoriť o možnostiach stravovania u nás a v zahraničí, | **9. Stravovanie:** Stravovacie návyky, racionálne a pravidelné stravovanie, mäso a mäsové výrobky, zelenina a ovocie, vegetariánstvo. Nápoje. Cestoviny a múčne výrobky. Mliečne výrobky. Stravovacie zariadenia. Príprava jedál. Kuchynské náradia, stroje a zariadenia. Bežné koreniny. Kultúra stravovania a stolovania pri rozličných sviatkoch a oslavách. Zdravá výživa. Stravovanie v reštaurácii, fast food zariadenia, tradičné slovenské/národné jedlá. | |
| * + - vedia hovoriť o počasí jednotlivých ročných období,     - dokážu hovoriť o prírode ako o prirodzenom prostredí človeka,     - na základe poznatkov z iných vyučovacích predmetov dokážu vytvoriť súvislé texty o zvieratách, kvetoch a o rastlinách okolo nás,     - vedia hovoriť o dôležitosti ochrany životného prostredia, o prírodných katastrofách a o úmyselnom či neúmyselnom znečisťovaní životného prostredia,     - vedia vyzdvihnúť význam národných parkov, chránených oblastí, * dokážu hovoriť o prírode vo vlastnom regióne, | **10. Človek a príroda:** Počasie, predpoveď počasia. Domáce, poľné a lesné zvieratá. Kvety a rastliny okolo nás. Izbové kvety a exotické rastliny. Klimatické zmeny, ich vplyv na človeka. Človek a jeho životné prostredie. Príroda okolo nás – ochrana životného prostredia pred ničením a zdevastovaním. Národné parky, chránené oblasti, prírodné rezervácie. | |
| * + - vedia hovoriť o význame módy v dnešnej spoločnosti a o jej vplyve na mladých ľudí,     - dokážu súvisle hovoriť o súčasnej móde mladých,     - vedia vysloviť svoj názor na kultúru obliekania,     - vedia hovoriť o vhodnom a o vkusnom oblečení na rôzne príležitosti, * vedia rozprávať o možnostiach nakupovania oblečenia, | **11. Obliekanie a móda:** Základné druhy oblečenia. Odevné doplnky. Výber oblečenia na rôzne príležitosti. Vhodné oblečenie do školy, na šport, koncert, do divadla či na stužkovú slávnosť. Móda a jej trendy, módne prehliadky, značkové oblečenie, možnosti nákupov oblečenia. Výhody nakupovania počas sezónnych výpredajov. Reklamácie – práva zákazníkov. | |
| * + - vedia vysloviť svoj názor na to, ako ovplyvňuje umenie a kultúra náš každodenný život, ako formuje charakter človeka,     - vedia hovoriť o jednotlivých druhoch umenia,     - vedia pomenovať významné kultúrne podujatia a ich zameranie (BHS, Východná, Pohoda, Gombasek a niektoré zahraničné), * dokážu použiť vhodné jazykové prostriedky v súlade s komunikačnou situáciou, | **12. Kultúra a umenie:** Druhy umenia. Divadelné a filmové umenie, literatúra, výtvarné a hudobné umenie. Základné umelecké smery a štýly. Umenie – spoločnosť – kultúra. Umenie v každodennom živote (gýč, vkus, vlastné zážitky). Význam ľudového umenia – folklóru. Najznámejšie umelecké súbory na Slovensku. Významní predstavitelia filmového, divadelného, výtvarného, hudobného a literárneho umenia na Slovensku. Tanečné umenie, balet, muzikál. | |
| * + - dokážu porovnať život mladých ľudí v minulosti a v súčasnosti,     - dokážu hovoriť o životnom štýle dnešných mladých ľudí (kariérny postup, postavenie žien v spoločnosti, sobáše vo vyššom veku – uprednostňovanie kariéry, muži na rodičovskej dovolenke, finančné zabezpečenie),     - vedia vysloviť svoj názor na problémy súčasných mladých ľudí (túžba po zbohatnutí, závislosti), | **13. Mládež a jej svet:** Aktivity mládeže, vzťahy medzi rovesníkmi, generačné vzťahy. Predstavy mládeže o svete. Mladosť – priateľstvo – láska. Budúcnosť mládeže. Existenčné problémy dnešnej mládeže (bývanie, bývanie u rodičov a v internáte – výhody a nevýhody, zamestnanie, založenie rodiny, iné sociálne otázky).  Tienisté stránky života mladých. Hodnotová orientácia mladých ľudí. Správanie sa mladých na verejnosti. | |
| * + - dokážu vyzdvihnúť význam čítania,     - dokážu hovoriť o svojom vzťahu ku knihám, o svojom obľúbenom spisovateľovi, o svojej obľúbenej knihe,     - vedia prezentovať vlastný názor o tom, prečo považujeme knihy za zdroj múdrosti a informácií, * vedia hovoriť o tom, prečo v súčasnosti vytláčajú knihu moderné prostriedky z nášho života, | **14. Kniha a čítanie:** Obľúbená činnosť vo voľnom čase. História kníh. Kniha ako dar. Čítanie ako zdroj informácií a zábavy. Význam beletrie a odbornej literatúry. Druhy románov podľa témy. Kníhkupectvá a antikvariáty. Sfilmované romány, bestsellery. Nobelove ceny za literatúru. Obľúbený spisovateľ, obľúbená kniha. Elektronické knihy, digitálne knihy. | |
| * + - dokážu hovoriť o kladnom a o zápornom vplyve známych ľudí na mladú generáciu,     - na základe vlastných skúseností dokážu charakterizovať kategóriu ľudí, ktorí sa stávajú vzormi a ideálmi, * vedia hovoriť o ľuďoch, ktorí sú vzorom pre mladého človeka, | **15. Vzory a ideály:** Človek, jeho vzory a ideály. Kladný a záporný vplyv prostredia na človeka, pozitívne a negatívne vzory – rodina, škola, priatelia, herci, speváci, športovci, celebrity, výnimoční ľudia. Ľudia a rizikové povolania. Idoly súčasnej mladej generácie. | |
| * dokážu hovoriť o geografii Slovenska, o Dunaji ako o hraničnej rieke s Maďarskom a s Rakúskom, o významných a o zaujímavých miestach z hľadiska cestovného ruchu, * vedia hovoriť o hlavnom meste SR ako o centre politického, hospodárskeho a kultúrneho života a o jeho historických a kultúrnych pamiatkach, * dokážu v danej komunikačnej situácii využívať vhodné slová, slovné spojenia, jazykové prostriedky v súlade s komunikačnou situáciou s ohľadom na regionálnu oblasť a sociálne prostredie, * dokážu vytvoriť súvislý text o prírodných krásach, rekreačných strediskách v SR a dokážu o nich informovať, | **16. Slovensko – naša vlasť:** Geografické údaje – rozloha, obyvateľstvo, podnebie, geografická charakteristika: rieky, jazerá, hory, mestá. Prírodné, historické a kultúrne pamätihodnosti v našej vlasti. Turistické miesta, kultúrne zvyky a tradície. Dôležité sviatky (štátne a cirkevné). Hlavné mesto SR – jeho najvýznamnejšie historické pamiatky a kultúrne podujatia. Miesta zaradené do zoznamu svetového kultúrneho dedičstva UNESCO na Slovensku. | |
| * dokážu hovoriť o významných výdobytkoch vedy a techniky, ktoré nám život nielen zlepšujú, ale ho aj znepríjemňujú a robia nebezpečným, * dokážu vyjadriť svoj názor na využívanie informačných technológií v každodennom živote, * vedia zdôvodniť hospodársky význam nových technológií v priemysle a v poľnohospodárstve, * dokážu vytvoriť súvislý text na tému veda a technika v službách ľudstva, | **17. Veda a technika v službách ľudstva:** Technické vynálezy v živote človeka, vedecký pokrok, vynálezcovia. Veda v minulosti a dnes. Udeľovanie Nobelovej ceny za vedecký výskum, technické objavy a za prínos pre ľudstvo. Využívanie výdobytkov vedy a techniky v každodennom živote (počítače, internet, tablety, mobilné telefóny, smartfóny). Vzťah mladých a starších ľudí k modernej technike. Elektronika v našom živote. Elektrospotrebiče v domácnosti. Zaujímavosti zo sveta vedy a techniky. Využívanie vedeckých objavov v doprave, medicíne, vo výskume vesmíru. Veda a zbrojný priemysel. Vymoženosti vedy a techniky, využívanie informačných technológií v každodennom živote. | |
| * dokážu hovoriť o svetadieloch a o rôznych krajinách, * vedia opísať svoj región z geografického a z historického hľadiska, * dokážu vytvoriť súvislý text o prírodných krásach, rekreačných strediskách vlastného regiónu, * dokážu súvisle rozprávať o prírodných, historických, kultúrnych zaujímavostiach bydliska a blízkeho okolia, | **18. Krajiny, mestá a miesta:** Krajiny a svetadiely. Moja krajina a moje mesto, geografický opis krajiny. Kultúrne a historické pamiatky krajín a miest. Turistické zaujímavosti regiónu. Významné centrá a významné osobnosti regiónu. Športový a kultúrny život nášho regiónu. Významné kultúrne a iné spoločenské podujatia v regióne či v mieste bydliska. Školstvo a úrady. | |
| * dokážu hovoriť o dôležitosti jazyka ako dorozumievacom prostriedku v spoločnosti, * dokážu vysloviť svoj názor na vzťahy v rodine, medzi priateľmi, o vzťahu mladších k starším, * ovládajú najčastejšie formy komunikácie v súčasnosti, * dokážu posúdiť vzťah spoločnosti, ľudí k bezdomovcom a k postihnutým ľuďom, | **19. Človek a spoločnosť, medziľudské vzťahy, komunikácia:** Jazyk ako dorozumievací prostriedok. Vzťahy v rodine, v škole, v zamestnaní, medzi priateľmi, s rodičmi. Rozvody a ich príčiny. Nadácie, dobročinné aktivity. Vzťah spoločnosti a ľudí k bezdomovcom a k postihnutým ľuďom. Najčastejšie formy komunikácie v súčasnosti – využívanie symbolov, sociálne siete, posunková reč. Ľudia, ktorí ovplyvnili dejiny civilizácie. Kultúra komunikácie. | |
| * dokážu charakterizovať pojem *multikultúrna spoločnosť*, * vedia vysloviť svoj názor na výhody života v multikultúrnej spoločnosti, * dokážu charakterizovať pojmy *rasizmus, nacionalizmus*, *diskriminácia* a vedia vysloviť svoj názor, * dokážu hovoriť o predsudkoch niektorých ľudí pri posudzovaní iných kultúr, * vedia pomenovať pozitívne aspekty spolunažívania občanov slovenskej a inej národnosti, | **20. Multikultúrna spoločnosť:** Život ľudí rôznej farby pleti, vierovyznania, kultúry, národnosti. Boj proti rasizmu, diskriminácii, utečenecké tábory. Tolerancia. Tragédie v minulosti a v súčasnosti spôsobené etnickou rasovou nenávisťou, ich príčiny a možnosti odstraňovania. Odporcovia multikultúrnej spoločnosti. Význam a potreba znalosti cudzích jazykov. Zvyky a tradície na Slovensku a v rôznych krajinách. Zbližovanie kultúr a rešpektovanie rôznorodosti a tradícií. | |
| * dokážu pomenovať bežné druhy povolaní a zaujímavé profesie a stručne opísať, v čom spočíva ich práca, * vedia vysloviť vlastný názor na niektoré druhy povolaní, * pochopia význam pojmu *nezamestnanosť* a vedia povedať svoj názor na situáciu na Slovensku, * sa dokážu zapojiť do simulovaného pracovného pohovoru, * dokážu súvisle hovoriť o svojej predstave o budúcom povolaní, | **21. Zamestnanie:** Pracovné pomery a kariéra. Nové a zaujímavé profesie. Pracovné podmienky. Finančné a morálne ohodnotenie. Problematika nezamestnanosti. Fungovanie trhu práce – profesie z hľadiska ponuky a dopytu. Vplyv vzdelanostnej úrovne na vývoj nezamestnanosti. Význam vzdelania. Problémy zamestnania sa, štátny sektor, súkromné podnikanie, úrady práce, rekvalifikačné kurzy, práca v zahraničí. Práca popri štúdiu. Príprava na pracovný pohovor. Predstavy o svojom budúcom povolaní. | |
| * dokážu vyzdvihnúť dôležitosť masovokomunikačných prostriedkov (výhody a nevýhody), * vedia vyjadriť svoj názor na médiá v súčasnosti, * dokážu posúdiť význam rozhlasu a televízie v živote človeka, * dokážu hovoriť o obľúbených novinách, časopisoch, rozhlasových a o televíznych programoch, * vedia pomenovať bežné žánre tlačenej a elektronickej publicistiky, | **22. Masmédiá:** Noviny, časopisy, rozhlas, televízia, internet – zdroj informácií, vzdelávania, zábavy. Sloboda prejavu slova, význam televízie na formovanie charakteru človeka. Rôzne druhy televíznych kanálov a programov, mobilná komunikácia. Účel reklamy v médiách, vplyv médií na náš život. Bulvár. Národnostná tlač. Vplyv masovokomunikačných prostriedkov na názor ľudí. | |
| * dokážu stručne charakterizovať politický systém a štátne zriadenie na Slovensku, * dokážu stručne charakterizovať Ústavu SR, * vedia hovoriť o ľudských právach a právach národnostných menšín, * vedia vyjadriť svoju predstavu o ďalšom vývoji našej vlasti. | **23. Štátny systém SR a zásady právneho štátu:** Vznik SR. Základná informácia o Ústave SR, zákonodarnej, výkonnej a o súdnej moci. NR SR a jej zloženie, vláda, prezident, obecné a mestské samosprávy a ich služby obyvateľstvu. Práva a povinnosti občanov, volebné právo, ľudské práva, práva národnostných menšín, verejný ochranca ľudských práv. Dôchodkové zabezpečenie. Slovenská republika a Európska únia. | |
| ***5. Sloh*** | | |
| **Žiaci:**   * + dokážu správne formulovať a poskytnúť informáciu,   + vedia správne vyjadriť poďakovanie, ospravedlnenie,   + dokážu vyjadriť sústrasť,   + vedia správne blahoželať k rôznym slávnostným udalostiam ústnou a písomnou formou,   + dokážu viesť dialóg v bežných životných situáciách,   + vedia charakterizovať opisný slohový útvar,   + vedia vysvetliť obsah opisného slohového postupu,   + dokážu napísať odborný opis, opis pracovného postupu,   + vedia rozlíšiť rozdiel medzi opisom a charakteristikou, * vedia napísať rôzne druhy charakteristiky, | **1.** Štylizácia krátkych ústnych prejavov podľa komunikačných situácií – ospravedlnenie, poďakovanie, vyjadrenie súhlasu a nesúhlasu, odmietnutie, blahoželanie, pozvanie, požiadanie o informáciu, vyjadrenie radosti, hnevu, vyslovenie sústrasti.  **2.** Jednoduchý opis prostredia (domu, bytu, školy, triedy, nákupného strediska, telocvične).  **3.** Opis pracovného postupu, odborný opis, charakteristika. Druhy charakteristiky (priama a nepriama charakteristika, porovnávacia a sebacharakteristika). | |
| * + - dokážu postrehnúť hlavnú myšlienku počutého textu,     - vedia rozpoznať kontext počutej komunikačnej situácie s pomocou učiteľa, ktorý ho upozorní na významové vzťahy kontextu,     - dokážu zostaviť osnovu rozprávania,     - vedia správne vybrať štylistické prostriedky,     - vedia zostaviť dialógy v bežných životných situáciách,     - vedia správne sformulovať súkromný list,     - dokážu správne telefonovať,     - poznajú dôležité a užitočné telefónne čísla,     - vedia správne vyplňovať poštové tlačivá (podací lístok, sprievodku na balík, poukážku na peniaze),     - poznajú kompozíciu a štylistické prostriedky hovorového štýlu, | **4.** Reprodukcia veku primeraných textov na základe osnovy.  **5.** Krátke ústne prejavy – spoločenský dialóg.  Dialógy v bežných životných situáciách.  Telefonické rozhovory, četovanie, rôzne užitočné linky, tlačivá a ich správne vyplňovanie.  **6.** Triedenie štýlov. Hovorový štýl. Súkromný list. Elektronická komunikácia. | |
| * + - vedia rozoznať typické znaky administratívneho štýlu (vecnosť, knižnosť, stručnosť, adresnosť, neutrálnosť), * dokážu preukázať praktickú zručnosť pri napísaní jednotlivých slohových útvarov administratívneho štýlu (úradný list, prihláška, objednávka, splnomocnenie, potvrdenie, reklamácia, motivačný list, životopis), | **7.** Slohové postupy (rozprávací, opisný, informačný, výkladový –úvahový).  **8.** Administratívny štýl – úradný list, žiadosť, prihláška, objednávka, dohoda, urgencia, reklamácia, splnomocnenie a potvrdenie, druhy životopisu, zápisnica, opis a charakteristika, motivačný list. | |
| * + - dokážu určiť charakteristické znaky publicistického štýlu,     - dokážu rozoznať útvary publicistického štýlu (oznámenie, správa, interview, recenzia),     - vedia určiť hlavné znaky náučného štýlu,     - dokážu napísať útvary náučného štýlu (výklad),     - vedia napísať úvahu na danú tému podľa osnovy,     - dokážu napísať a zoštylizovať diskusný príspevok,     - dokážu určiť hlavné znaky rečníckeho štýlu,     - vedia zostaviť slávnostný prejav na rodinnú udalosť a na stužkovú slávnosť, * vedia utvoriť ucelený text s dodržaním stanoveného jazykového štýlu alebo slohového postupu na písomnú maturitnú skúšku. | **9.** Publicistický štýl a jeho útvary: správa, úvodník, interview, recenzia.  **10.** Rozprávanie ako útvar umeleckého štýlu – aplikácia poznatkov v umeleckom rozprávaní.  **11.** Náučný štýl a jeho útvary: úvaha, výklad, recenzia, diskusný príspevok.  **12.** Rečnícky štýl a jeho útvary: prednáška, príležitostné prejavy – slávnostný prejav, rodinné prejavy.  **13.** **Útvary na písomnú maturitnú skúšku:** *úvaha, referát, rozprávanie, charakteristika, slávnostný prejav (na rodinnú udalosť a na stužkovú slávnosť).* | |
| **II. JAZYKOVÁ KOMUNIKÁCIA** | | |
| **Žiaci:**   * vedia vysvetliť funkciu jazyka v spoločnosti, * vedia vysvetliť rozdiel medzi národným, cudzím, úradným (štátnym) jazykom a jazykmi národnostných menšín, * vedia vysvetliť pôvod slovenského jazyka, * poznajú základné rozdiely medzi slovenským a maďarským jazykom, * dokážu vymenovať západoslovanské, východoslovanské a južnoslovanské jazyky, | | ***1. Jazyk a reč***  **Funkcie jazyka:** dorozumievacia/komunikatívna, estetická, poznávacia/kognitívna.  Národný jazyk, cieľový jazyk, cudzí jazyk, úradný (štátny) jazyk, jazyky národnostných menšín.  **Postavenie slovenského jazyka medzi slovanskými jazykmi**  Delenie slovanských jazykov.  Západoslovanské jazyky.  Typologické rozdiely medzi slovenským a maďarským jazykom. |
| * vedia vymenovať základné rozdiely v oboch jazykoch z hľadiska ortoepie a ortografie, * vo svojom prejave dodržiavajú spisovnú výslovnosť hlások *ä, ch, ľ* a dvojhlások, * v slovnej komunikácii správne a splývavo vyslovujú spoluhláskové skupiny, zdvojené spoluhlásky, predložky, * v ústnom i písomnom prejave dodržiavajú pravidlo o rytmickom krátení, * v jazykovej komunikácii dbajú na spisovnú výslovnosť dodržiavaním požiadaviek a pravidiel znelostnej asimilácie, * poznajú pravidlá písania *y, ý* v koreni vybraných slov, * poznajú pravidlá písania *i, í, y, ý* po spoluhláskach v koreni najfrekventovanejších cudzích slov, * poznajú pravidlá písania *i, í* po tvrdých spoluhláskach v koreni slov odvodených od citosloviec, * poznajú pravidlá písania *i, í, y, ý* po tvrdých, mäkkých a obojakých spoluhláskach i v cudzích slovách, * poznajú slabikotvornú funkciu samohlások, * poznajú slabikotvorné spoluhlásky *r, ŕ, l, ĺ,* * poznajú zásady rozdeľovania slov v slovenskom jazyku, * dokážu deliť slová domáceho i cudzieho pôvodu na slabiky, * vo svojich ústnych prejavoch uplatňujú vhodnú intonáciu, v ktorej dodržiavajú významové a fyziologické pauzy, primerané tempo reči, správne frázovanie a vhodnú moduláciu hlasu, * aplikujú základné pravidlá slovenského pravopisu súvisiace s osvojovaním slovnej zásoby a gramatiky pri tvorbe písomného prejavu, * dokážu skontrolovať text s cieľom vyhľadať a opraviť chyby, pričom pri oprave aplikujú nadobudnuté vedomosti z pravopisu, | | ***2. Zvuková rovina jazyka, grafická stránka jazyka a pravopis***  **Hláska**/fonéma.  Systém slovenských hlások – samohlásky, spoluhlásky, dvojhlásky  Delenie spoluhlások – tvrdé, mäkké, obojaké.  Delenie podľa znelosti: znelé – neznelé; znelé nepárové (zvučné) spoluhlásky.  **Slabika**.  Rozdeľovanie slov na slabiky; slabikotvorné hlásky -l, -ĺ, -r, -ŕ.  Rytmické krátenie.  **Slovo**.  **Spisovná výslovnosť**/ortoepia: splývavá/viazaná výslovnosť.  Spodobovanie/znelostná asimilácia  Výslovnosť a výskyt „ä“  Výslovnosť slabík *de, te, ne, le, di, ti, ni, li* v cudzích slovách  Výslovnosť cudzích slov  **Intonácia.** Časová modulácia reči: kvantita hlások, prestávka/pauza – fyziologická, významová, tempo reči, rytmus.  Hlavný slovný prízvuk, dôraz, sila hlasu.  Melódia vety.  **Písmeno/**graféma.  Abeceda, malé, veľké, písané, tlačené písmená.  Diakritické znamienka: dĺžeň, mäkčeň, vokáň, dve bodky.  Interpunkcia; interpunkčné znamienka: bodka, otáznik, výkričník, čiarka, bodkočiarka, spojovník, zátvorka, pomlčka, úvodzovky, dvojbodka, apostrof, lomka, tri bodky.  **Pravopis/**ortografia.  Vybrané slová, pravidlo o rytmickom krátení, vsuvka, oslovenie, prístavok, priama reč, uvádzacia veta.  Rozdeľovanie predponových slov: slabičné a neslabičné predpony. |
| * vedia klasifikovať slová podľa jednotlivých hľadísk a správne ich používajú v súlade s jazykovým štýlom, * poznajú rôzne spôsoby obohacovania slovnej zásoby, * poznajú slovotvorné postupy, združené pomenovania, frazeologizmy a používajú ich pri tvorbe vlastných jazykových prejavov, * poznajú zásadné odlišnosti vo frazeologických jednotkách v oboch jazykoch, * využívajú vo vlastných jazykových prejavoch široký repertoár slovnej zásoby, * vo vlastných jazykových prejavoch vhodne využívajú ľudové frazeologizmy, * odlišujú v písaných i v počutých prejavoch nárečové slová od spisovných a vo verejných jazykových prejavoch sa snažia využívať spisovné slová, * dokážu vysvetliť pojem *skratka*, vytvoriť ju a použiť v texte, * poznajú a správne používajú najfrekventovanejšie skratky a značky, * poznajú význam slov, ktoré využívajú vo svojom jazykovom prejave v súlade s rôznymi kontextmi a s komunikačnými situáciami, * si vedia overiť význam neznámych slov v dostupných informačných zdrojoch, * si vedia rozšíriť vlastnú aktívnu slovnú zásobu z dostupných zdrojov – slovníky, beletria, odborná literatúra, internet atď., * dokážu vybrať a používať vhodnú jazykovú príručku, * dokážu v danej komunikačnej situácii vhodne využívať slovnú zásobu s ohľadom na cieľ, obsah a adresáta komunikácie, * pri tvorbe textov funkčne využívajú bohatstvo spisovnej a nespisovnej lexiky s ohľadom na žáner/slohový postup/štýl a cieľ komunikácie, * dokážu vo vlastnom prejave vhodne využiť informácie získané z rôznych informačných zdrojov, * vedia samostatne pracovať s platnými jazykovými kodifikačnými príručkami, lexikónmi a s encyklopédiami, * vedia samostatne pracovať s elektronickým slovníkom na webovom sídle: [*www.slovnik.juls.savba.sk*](http://www.slovnik.juls.savba.sk)*,* | | ***3. Významová/lexikálna rovina jazyka***  **Slovo** – lexikálny a gramatický význam slova.  **Slovná zásoba – členenie:** jadro, spisovné a nespisovné slová: nárečové a slangové slová; termíny/odborné názvy, neutrálne slová, citovo zafarbené (expresívne) slová: zdrobneniny, eufemizmy, pejoratíva, vulgarizmy; domáce slová, cudzie slová, zastarané slová, nové slová (neologizmy), historizmy, archaizmy.  Jednoslovné pomenovania.  Viacslovné pomenovania: združené pomenovania, frazeologizmy: príslovie, porekadlo, pranostika, prirovnanie.  Jednovýznamové a viacvýznamové slová.  Synonymá, homonymá, antonymá.  Obohacovanie slovnej zásoby.  Tvorenie slov: slovotvorný základ, základové slovo; odvodzovanie: predpona, prípona; odvodené slovo; skladanie; skracovanie: skratky, značky, skratkové slová.  Preberanie slov; internacionalizácia; prenášanie významu/nepriame pomenovania: metafora, metonymia; personifikácia/zosobnenie.  **Slovníky a príručky**  Krátky slovník slovenského jazyka (KSSJ), prekladové, výkladové, terminologické, pravopisné, frazeologické, synonymické slovníky, slovník cudzích slov, Pravidlá slovenského pravopisu, Pravidlá slovenskej výslovnosti, lexikóny, encyklopédie, elektronické slovníky na webovom sídle: www.*slovník.juls.savba.sk* |
| * vedia správne určovať a uplatňovať gramatické kategórie slovných druhov pri tvorbe viet a textov, * ovládajú správne tvorenie gramatických tvarov podstatných mien, * vedia správne používať a zaradiť do rodu a skloňovacieho vzoru pomnožné podstatné mená, * správne používajú: podstatné mená mužského rodu zvieracie, podstatné mená mužského rodu neživotné zakončené na *-r, -l,* cudzie nesklonné podstatné mená, skloňovanie podstatného mena pani, * ovládajú pravopis podstatných mien, rytmické krátenie, vlastné podstatné mená, * vedia porovnať pravopis podstatných mien s pravopisom maďarského jazyka, * ovládajú správne tvorenie gramatických tvarov prídavných mien, * správne používajú tvary prídavných mien podľa vzorov, * dokážu počas komunikácie aplikovať zhodu najfrekventovanejších prídavných mien s podstatnými menami, * dokážu správne stupňovať a tvoriť prídavné mená od podstatných mien, * dokážu tvoriť správne tvary slovenských a cudzích priezvisk, * ovládajú písanie *i/y, í/ý* a rytmické krátenie v príponách, * ovládajú správne tvorenie gramatických tvarov zámen, * správne používajú zvratné zámená, privlastňovacie zámená, krátke a dlhé tvary zámen; tvary sám, samý; nejaký, nijaký, * vedia správne používať dlhšie a kratšie tvary osobných zámen v komunikácii a v písomnej forme, * správne používajú zhodu zámen s podstatnými menami, * ovládajú pravidlá písania *i/y, í/ý* podľa skloňovacieho vzoru, * ovládajú správne tvorenie gramatických tvarov čísloviek, * používajú správne tvary rôznych druhov čísloviek v komunikácii, * prakticky používajú gramatickú zhodu čísloviek a podstatného mena, * dokážu tvoriť správne tvary skupinových čísloviek s pomnožnými podstatnými menami, * ovládajú pravidlá písania *i/y, í/ý* podľa skloňovacieho vzoru,   so zreteľom na základné a radové číslovky,   * ovládajú správne tvorenie gramatických tvarov slovies rôzneho druhu, * vedia správne časovať jednoduché a zložené slovesné tvary, používať jednotlivé druhy slovies, * dokážu používať správne tvary najfrekventovanejších zvratných slovies, * vedia zmeniť použitím slovotvornej predpony vid slovesa, * vedia tvoriť z nedokonavých slovies dokonavé a naopak, * vedia správne používať vo svojom prejave dokonavé a nedokonavé slovesá, * vedia správne používať zložené slovesné tvary v minulom a  v budúcom čase, * dokážu rozoznať a správne používať určité a neurčité slovesné tvary, * poznajú a vedia používať frekventované slovesné väzby, ako aj odlišné tvary slovesných väzieb od maďarského jazyka, * správne používajú slovosled zložených tvarov slovies, * ovládajú pravopis, písanie *i/y, í/ý,* rytmické krátenie, * dokážu skontrolovať svoj text s cieľom vyhľadať a opraviť chyby, pričom aplikujú nadobudnuté vedomosti z pravopisu, lexikológie, morfológie, syntaxe a slohu, * dokážu vo svojom prejave používať správne tvary ohybných a neohybných slovných druhov, * dokážu počas komunikácie opraviť alebo preformulovať vety vo svojej výpovedi, * dokážu aktívne využívať osvojené jazykové prostriedky v ústnej a v písomnej komunikácii, * aplikujú osvojené základné pravidlá slovenského pravopisu súvisiace s osvojovaním slovnej zásoby a gramatiky pri tvorbe písomného prejavu, * správne používajú vykanie v slovenskom jazyku, * ovládajú pravopis podstatných mien, prídavných mien, zámen, čísloviek, slovies, * ovládajú písanie *i/y* a *í/ý* v príponách ohybných slovných druhov, * poznajú výnimky z rytmického krátenia v pádových príponách, * chápu štylistický význam prídavných mien a prakticky ich využívajú pri tvorbe opisu a charakteristiky, * vedia tvoriť správne tvary prísloviek odvodených od prídavných mien, * vo svojom prejave správne používajú príslovky, * ovládajú pravopis prísloviek, interpunkciu viet so spojkami, citoslovcami a s časticami, * vedia rozlíšiť príslovky od prídavných mien a od predložkových väzieb podstatných mien, * vo svojom prejave správne používajú predložky, * vedia zdôvodniť funkciu spojok vo vete, * vedia tvoriť súvetia pomocou priraďovacích a podraďovacích spojok, * správne používajú interpunkciu vo vetách so spojkami, * vedia vysvetliť funkciu citosloviec vo vete, * dokážu vhodne používať citoslovcia v komunikačných situáciách, * ovládajú interpunkciu vo vetách s citoslovcami, * vedia vysvetliť funkciu častice a jej postavenie vo vete, * vedia vysvetliť rozdiely medzi časticami a spojkami i medzi časticami a príslovkami, * vo svojom prejave správne používajú častice, * ovládajú interpunkciu vo vete a na konci viet s časticami, * správne intonujú vety so spojkami, citoslovcami a s časticami, * vedia správne používať v písomnom prejave predložky *s, so, z, zo*, | | ***4. Tvarová/morfologická rovina jazyka***  **Slovné druhy:** ohybné a neohybné.  Slovné druhy v úlohe vetného člena**.**  Slovné druhy v písomnom prejave a v komunikácii.  **Podstatné mená** – plnovýznamový slovný druh  Všeobecné a vlastné mená, konkrétne a abstraktné podstatné mená, životné a neživotné podstatné mená, pomnožné podstatné mená. Tvorenie správnych tvarov podstatných mien podľa vzorov a pádov. Tvorenie správnych tvarov frekventovaných cudzích slov (priezvisk, rodných mien, zemepisných názvov a iných slov, napr. gymnázium, akvárium, múzeum).  Cudzie nesklonné podstatné mená.  Pravopis podstatných mien: písanie vlastných podstatných mien – odlišnosti od maďarského jazyka.  Výslovnosť a pravopis frekventovaných cudzích slov.  Pravopis podstatných mien pri ohýbaní.  **Prídavné mená** – plnovýznamový slovný druh  Vlastnostné (akostné a vzťahové) prídavné mená.  Zvieracie a privlastňovacie prídavné mená – odlišné javy od maďarského jazyka.  Stupňovanie akostných prídavných mien.  Gramatická zhoda prídavného mena s podstatným menom v rode, čísle a v páde.  Tvorenie správnych tvarov prídavných mien tvrdého a mäkkého zakončenia.  Vyjadrenie vlastníka privlastňovacími prídavnými menami – porovnanie s maďarským jazykom.  Tvorenie a používanie privlastňovacích prídavných mien.  Štylistický význam prídavných mien (opis a charakteristika).  Písanie *i/y, í/ý* a rytmické krátenie v príponách prídavných mien.  Tvorenie prídavných mien.  Pravopis prídavných mien.  Tvorenie správnych tvarov slovenských a cudzích priezvisk podľa tvarov vlastnostných prídavných mien.  **Zámená** – plnovýznamový slovný druh  Druhy zámen: osobné (základné a privlastňovacie), zvratné (základné a privlastňovacie), vymedzovacie, neurčité, opytovacie a vzťažné, ukazovacie. Odlišné druhy zámen v oboch jazykoch.  Tvorenie a používanie správnych tvarov osobných, privlastňovacích, ukazovacích a opytovacích zámen.  Správne používanie zvratných zámen *sa, si, svoj* – porovnanie s maďarským jazykom.  Tvorenie a používanie neurčitých a vymedzovacích zámen.  Vyjadrenie vlastníka zámenami. Využívanie zámen na spájanie viet a vetných celkov.  Pravopis zámen.  **Číslovky** – plnovýznamový slovný druh  Druhy čísloviek: určité, neurčité, základné, radové, násobné, skupinové, druhové, zlomky, podielové – porovnanie s maďarským jazykom.  Zlomkové číslovky.  Tvorenie správnych tvarov radových čísloviek.  Gramatická zhoda radových čísloviek a podstatného mena.  Odlišnosti od maďarského jazyka: skupinové, druhové a násobné číslovky.  Spájanie skupinových čísloviek s pomnožnými podstatnými menami.  Používanie druhových a násobných čísloviek.  Neurčité číslovky – tvorenie, používanie.  Pravopis čísloviek.  **Slovesá** – plnovýznamový slovný druh  Gramatické kategórie slovies.  Správny slovosled viet so zloženými tvarmi slovies. Slovesný vid, vidové dvojice – porovnanie s maďarským jazykom.  Zvratné a nezvratné slovesá.  Určitý tvar slovies.  Neurčité slovesné tvary: neurčitok, prechodník, činné príčastie prítomné, trpné príčastie, slovesné podstatné meno.  Jednoduchý a zložený slovesný tvar.  Plnovýznamové (činnostné, stavové) a neplnovýznamové (sponové, modálne a fázové) slovesá.  Najfrekventovanejšie väzby slovies – odlišné slovesné väzby v maďarskom a v slovenskom jazyku.  Predložkové a bezpredložkové slovesné väzby.  **Príslovky** miesta, času, spôsobu a príčiny – odlišnosti od maďarského jazyka. Plnovýznamový slovný druh  Odlišovanie prísloviek od prídavných mien a predložkových väzieb podstatných mien.  Tvorenie prísloviek.  Stupňovanie prísloviek.  Pravopis prísloviek.  **Predložky** – neplnovýznamový slovný druh  Väzba s pádom. Predložky s jedným pádom a s viacerými pádmi.  Vokalizácia predložiek.  Pravopis predložiek na základe znelostnej asimilácie.  **Spojky** – neplnovýznamový slovný druh  Priraďovacie a podraďovacie spojky.  Tvorenie vetných štruktúr s priraďovacími a podraďovacími spojkami.  Spájanie slov vo vetách a viet do súvetí pomocou spojok.  Intonácia a interpunkcia viet so spojkami.  **Citoslovcia** – neplnovýznamový slovný druh  Odlišnosti od maďarského jazyka.  Funkcia citosloviec v komunikácii.  Intonácia a interpunkcia viet s citoslovcami.  **Častice** – neplnovýznamový slovný druh  Lexikálne osvojenie rozličných druhov častíc.  Funkcia častíc v komunikácii.  Intonácia viet s časticami.  Interpunkcia vo vete a na konci viet s časticami. |
| * dokážu samostatne tvoriť jednoduché holé a rozvité vety s rôznou modalitou, pričom dodržiavajú správny slovosled a správne používajú interpunkčné znamienka, * dodržiavajú melódiu viet podľa ich obsahu, * plynulo čítajú s dôrazom na dodržiavanie zásad spisovnej výslovnosti, * pri tichom čítaní upriamujú pozornosť na význam výpovede, * dokážu správne tvoriť vety so záporom, * vedia rozlíšiť pojmy *rozvitý vetný člen* a *viacnásobný vetný člen*, * dokážu tvoriť postupne rozvité vetné členy a viacnásobné vetné členy, * poznajú pravidlá písania interpunkcie medzi slovami viacnásobného vetného člena, * ovládajú druhy syntagiem, * pri určovaní syntagiem dokážu aplikovať získané vedomosti, * dokážu samostatne tvoriť jednočlenné a dvojčlenné vety s rôznou modalitou, pričom dodržiavajú správny slovosled a správne používajú interpunkčné znamienka, * odlišujú jednoduchú vetu od súvetia a funkčne ich využívajú vo vlastných jazykových prejavoch, * podľa vzoru dokážu transformovať jednoduché vety na súvetia   a naopak,   * dokážu tvoriť jednoduché súvetia, pričom dodržiavajú správny slovosled a intonáciu, * vedia v texte odlíšiť priraďovacie súvetie od podraďovacieho, * vedia určovať a tvoriť druhy súvetí, * dokážu určiť druhy priraďovacieho súvetia pomocou spojok, * dodržiavajú interpunkciu v súvetiach, * dokážu určiť druhy priraďovacieho súvetia v bezspojkovom spojení, * vedia určiť hlavnú vetu a vedľajšiu vetu na základe pozície spojky alebo spájacieho výrazu, * dokážu určiť druh vedľajšej vety v podraďovacom súvetí pomocou otázok, * vedia utvoriť priamu reč z daného súvetia, * dokážu transformovať priamu reč na nepriamu a naopak, * dokážu správne používať interpunkciu v priamej reči, * vedia tvoriť zložené súvetia podľa vetných modelov v rámci komunikačných tém, * vedia vytvoriť názov textu, rozčleniť text na odseky a na úvod, jadro a záver, * vo vlastných jazykových prejavoch dodržiavajú logické poradie viet v súvetiach. | | ***5. Syntaktická/skladobná rovina jazyka***    Jednoduchá veta – holá, rozvitá s viacnásobným vetným členom. Vety podľa obsahu/modálnosti: oznamovacia, opytovacia, rozkazovacia, želacia, zvolacia.  Jednočlenná veta: slovesná a neslovesná.  Dvojčlenná veta: úplná a neúplná.  Základné/hlavné vetné členy: podmet (vyjadrený a nevyjadrený), prísudok (slovesný a neslovesný), vetný základ (slovesný a neslovesný).  Vedľajšie/rozvíjacie vetné členy: predmet (priamy a nepriamy), príslovkové určenie (miesta, času, spôsobu a príčiny), prívlastok (zhodný a nezhodný), prístavok.  Vetné sklady: prisudzovací sklad, určovací sklad, priraďovací sklad.  Rozvitý vetný člen a viacnásobný vetný člen.  Súvetie  Jednoduché súvetie: priraďovacie, podraďovacie.  Priraďovacie súvetie: zlučovacie, stupňovacie, odporovacie, vylučovacie.  Podraďovacie súvetie s vedľajšou vetou: prísudkovou, podmetovou, predmetovou, prívlastkovou, príslovkovou miestnou, časovou, príčinnou, spôsobovou.  Odkazovacie slová v hlavnej vete, spájacie výrazy vo vedľajšej vete.  Interpunkcia v súvetí.  Spájanie viet do priraďovacích súvetí so spojkami a bez spojok – odlišnosti od maďarského jazyka.  Priama reč, uvádzacia veta.  Interpunkcia v priamej reči – porovnanie s maďarským jazykom. Pretváranie priamej reči na nepriamu reč a nepriamej reči na priamu reč.  Zložené súvetie – praktický výcvik v tvorbe zložených súvetí podľa vetných modelov.  Zápor v slovenčine.  Slovosled – významový, gramatický a rytmický činiteľ.  Nadvetná/textová syntax – názov, kapitola, odsek, úvod, jadro, záver. |
| **III. LITERATÚRA A LITERÁRNA KOMUNIKÁCIA** | | |
| **Žiaci:**   * po príprave dokážu plynulo a so správnou výslovnosťou čítať známe literárne texty, * pri čítaní literárnych textov dodržiavajú správnu intonáciu, tempo, dynamiku a rytmus, * vedia výrazne čítať známe veku primerané lyrické, epické a dramatické texty, * dokážu samostatne čítať veku a jazykovým schopnostiam primerané ukážky zo slovenskej literatúry, | | ***1. Čítanie***  Plynulé tiché a hlasné čítanie známych i mimočítankových literárnych ukážok.  Výrazné čítanie známych literárnych ukážok. |
| * vedia vysvetliť funkciu a cieľ literatúry, * si vedia zapamätať základné literárno-teoretické pojmy a vedia demonštrovať ich znalosť, * dokážu chápať umelecké dielo ako štylizovanú autorskú výpoveď a sú schopní v jednoduchej podobe prezentovať svoj čitateľský zážitok, * vedia aplikovať literárnovedné vedomosti na literárne texty, * vedia na základe funkcie rozlíšiť umelecký a vecný text,      * dokážu rozlíšiť epické, lyrické a dramatické texty, * vedia identifikovať charakteristické znaky literárneho diela a určiť jeho žáner, * vedia určiť časti vonkajšej kompozície známeho epického a dramatického diela, * vedia v známom epickom a dramatickom diele identifikovať všetky časti klasickej vnútornej kompozície textu, * vedia vytvoriť osnovu diela, porozprávať stručný i podrobný dej podľa osnovy, * v známych textoch dokážu určiť vnútornú a vonkajšiu kompozíciu diela, * chápu funkciu rozprávača, * dokážu odlíšiť pásmo rozprávača a pásmo postáv, * dokážu určiť typ rozprávača v známom diele, * vedia rozlíšiť autorskú reč od reči postáv, * chápu funkciu postavy, * dokážu určiť typ postavy v známom epickom a v dramatickom diele, * dokážu zaradiť známe dielo do príslušného literárneho druhu, * identifikujú v diele situačný humor a vedia vysvetliť jeho podstatu, * dokážu uskutočniť štylistickú a kompozičnú analýzu textu a na jej základe zaradiť známe dielo do príslušného literárneho druhu, * vedia vyhľadať štylistické prostriedky v známom prozaickom a dramatickom texte, * vedia určiť prostriedky rytmickej organizácie verša (slabičnosť, stopy, rýmy), * vedia definovať termín rytmus a sylabický veršový systém, * vedia určiť dĺžku slabičného verša a prečítať známe verše so správnou rytmickou intonáciou, * dokážu identifikovať báseň napísanú voľným veršom, * rozpoznajú vlastnosti voľného verša v básni a vedia na jej príklade demonštrovať rozdiely medzi voľným a metricky viazaným veršom, * dokážu vyhľadať v texte známej básne štylistické prostriedky, * v známom texte dokážu porozumieť častiam básnickej výpovede, * dokážu známe diela analyzovať z niekoľkých systémových hľadísk (kompozičného, štylistického, obsahového, druhového a žánrového), * dokážu určiť niektoré z charakteristických znakov v známej básni a text tejto básne vedia aj jazykovo správne prečítať, * vedia zaujať hodnotiaci postoj na základe subjektívneho čitateľského zážitku, * poznajú najfrekventovanejšie diela ľudovej slovesnosti, * dokážu hodnotiť správanie sa postáv na základe všeobecne platných spoločenských morálnych hodnôt, * dokážu charakterizovať ľudské vzťahy, osudy a postavy na základe literárnych ukážok, hodnotiť ich činy, dokážu zaujať stanovisko k nim, * dokážu charakterizovať postavy, svoje stanovisko vedia stručne prezentovať, * vedia nájsť podobné prvky v ľudovej a v umeleckej tvorbe, * dokážu plynulo prečítať text prozaického diela, prerozprávať obsah prečítaného literárneho textu so zachovaním časovej a logickej postupnosti, * vedia aplikovať na známy text vedomosti o vonkajšej kompozícii, * vedia teoreticky reprodukovať poznatky o vnútornej kompozícii diela, * dokážu v známom texte určiť niektoré príznakové štylistické a lexikálne prvky, * dokážu nájsť spoločné znaky periodizácie slovenskej a maďarskej literatúry, * vedia charakterizovať a chronologicky usporiadať literárnohistorické obdobia a smery, do ich rámca zaradiť vybraných autorov a ich diela, * chápu význam činnosti vierozvestcov Konštantína a Metoda na Veľkej Morave, * dokážu rozpoznať spoločné znaky maďarskej a slovenskej stredovekej literatúry, * vedia určiť literárny druh, žáner, hlavné znaky žánru prečítaného diela, * vedia prerozprávať jeho dej a určiť kompozíciu, * dokážu charakterizovať postavy diela, zaujať k nim stanovisko, * vedia určiť štýl, jazykové, štylistické prostriedky prečítaného diela, * vedia sformulovať zámer autora a vyjadriť k nemu vlastné stanovisko, * dokážu nájsť znaky ľudovej slovesnosti, ktoré sa vyskytujú v prečítanom diele, * dokážu spoznať a chápať spoločné znaky osvietenstva a klasicizmu v slovenskej a v maďarskej literatúre, * vedia na základe predchádzajúceho učiteľovho výkladu zopakovať hlavné Kollárove idey obsiahnuté v Předzpěve a stručne charakterizovať význam diela Slávy dcera v slovenskej literatúre, * vedia na základe vedomostí z maďarskej literatúry reprodukovať všeobecné poznatky o epose, * vedia výrazne a jazykovo správne prečítať známu báseň, vysvetliť jej lyrický odkaz a vyhľadať niektoré štylistické prostriedky (metafory, metonymie, prirovnania, epitetá, personifikácie, symboly, kontrasty, opakovanie slov, básnické otázky a zvolania, zdrobneniny, zveličenie), ktorými básnik vyjadril svoje posolstvo, * dokážu prezentovať stanovisko k názoru iných na vecnú a hodnotovú stránku básne, * vedia reprodukovať dej v epických dielach, * dokážu určiť kompozíciu, charakterizovať postavy a ich konanie a zaujať k nim hodnotiace stanovisko, * dokážu charakterizovať ľudské vzťahy, osudy a  postavy v prečítaných literárnych ukážkach, * dokážu pochopiť činy romantického hrdinu, * vedia opísať rozdiely medzi romantickou a realistickou literatúrou, * dokážu známe dielo analyzovať z hľadiska kompozície, štylizácie, obsahu a výsledok prezentovať ako spôsob poznania diela, * vedia zaujať hodnotiaci postoj na základe subjektívneho čitateľského zážitku a dokážu obhájiť svoj názor na základe argumentov, * dokážu hodnotiť dielo v kontexte doby jeho vzniku, * dokážu hodnotiť dielo z vlastného stanoviska a v súčasnom kontexte, * dokážu pochopiť súvislosť medzi spoločensko-historickou situáciou a rozvojom umenia, * vedia vymenovať najdôležitejšie znaky expresionizmu, vitalizmu a naturizmu, vedia ich nájsť v prečítanom literárnom diele, * dokážu definovať román a vysvetliť odlišnosti medzi poviedkou, novelou a románom, tieto vedomosti dokážu aplikovať na prečítané literárne dielo, * dokážu hodnotiť konanie postáv na základe morálnych hodnôt, * vedia rozpovedať adekvátny dej prečítaného diela, interpretovať text, charakterizovať ho z rôznych hľadísk, * dokážu pochopiť súvislosť medzi spoločensko-historickou situáciou a vývinom literatúry, * dokážu reprodukovať informáciu o autorskom zámere v prečítanom diele, * vedia stručne sformulovať svoje stanovisko k významovej a   k estetickej stránke diela,   * dokážu charakterizovať základné atribúty drámy, * po predchádzajúcej príprave vedia výrazne prečítať text divadelnej hry a zúčastniť sa ako postava na dramatizovanom čítaní textu, * vedia verbálne demonštrovať poznatok, že svet epického diela je imaginárny svet, ktorý s určitým zámerom skonštruoval autor, * dokážu prerozprávať obsah prečítaného literárneho textu so zachovaním časovej a logickej postupnosti a s prípadnými individuálnymi obmenami, * dokážu charakterizovať postavy literárneho diela, * uvedomujú si bizarnosť nadprirodzených, nerealistických postáv v známom diele a dokážu objasniť ich funkciu a obrazný charakter, * chápu fantastickú literatúru ako kompozičnú aplikáciu ľudovej rozprávky, starovekého eposu alebo stredovekej literatúry, * vedia porovnať a posúdiť koncepciu postáv ľudovej rozprávky, mýtu, starovekého eposu a stredovekej literatúry s postavami fantastickej literatúry, * dokážu v texte divadelnej hry určiť komunikačné formy, * vedia reprodukovať vedomosti o význame diela v sociálno-kultúrnom a literárnohistorickom kontexte doby, * na základe vlastnej čitateľskej skúsenosti dokážu subjektívne zhodnotiť prínos diela pre svoj osobný rozvoj, * prerozprávaním príbehu epického alebo dramatického diela preukážu jeho porozumenie. | | ***2. Tematické okruhy a témy***  **Úvod do literatúry. Základné literárno-teoretické pojmy**  Text, umelecká literatúra, literatúra faktu, odborná (náučná) literatúra, dobrodružná literatúra, populárno-vedecká literatúra, vedecko-fantastická literatúra.  Estetická a poznávacia funkcia umeleckej literatúry. Estetický zážitok.  Literatúra ako súčasť umenia.  **Literárne druhy**: lyrika, epika, dráma.  **Literárne žánre** (lyrické: pieseň, óda, elégia, hymna, epigram, žalm; epické: veršované a neveršované – epos, balada, báj, bájka, lyrickoepická báseň, kronika, legenda, rozprávka, povesť, román, novela, poviedka; dramatické: tragédia, komédia, činohra, opera, opereta, muzikál, rozhlasová a televízna hra).  **Dej literárneho diela.**  Vnútorná kompozícia literárneho diela (úvod, zápletka, vyvrcholenie, obrat, rozuzlenie).  Hlavná myšlienka – téma.  Vonkajšia kompozícia literárneho diela: nadpis, odsek, kapitola, diel, strofa, spev, verš, výstup, dejstvo.  Mikrokompozícia: pásmo rozprávača (vševediaci rozprávač, priamy rozprávač, nespoľahlivý rozprávač), pásmo postáv (replika, monológ, vnútorný monológ, dialóg).  **Štylistické prostriedky literárneho diela:** alegória/inotaj, epiteton, personifikácia/zosobnenie, metafora, metonymia, prirovnanie, opakovanie slov, zdrobneniny, zveličenie, básnické otázky a zvolania, symbol, kontrast/protiklad, humor.  Autorská reč, reč postáv.  Literárna postava: hlavná, vedľajšia, idealizovaný typ, charakterový typ, sociálny typ.  **Metrika:** rým (združený, striedavý, obkročný, prerývaný), rytmus, verš, veršový systém slabičný (sylabický), časomerný, sylabo-tonický (prízvučný), voľný verš.  Stopa: trochej, daktyl, jamb.  Rytmicko-syntaktický paralelizmus.  Refrén.  **Ľudová slovesnosť**  Pojem a hlavné znaky ľudovej slovesnosti.  Žánre: ľudové piesne podľa tematiky (ľúbostné, svadobné, historické, vojenské, regrútske, pracovné, zbojnícke piesne, uspávanky).  Ľudové rozprávky.  Báje, bájky.  Povesti viažuce sa k postave, miestu, historickej udalosti.  Balady.  Kratšie prozaické žánre: príslovia, porekadlá, pranostiky, hádanky, žarty/vtipy, ľudové hry.  Dramatické žánre (ľudové obradové hry).  Spoločné znaky slovenskej a maďarskej ľudovej slovesnosti.  Vplyv ľudovej slovesnosti na umelú literatúru.  Zľudovené a populárne piesne (texty populárnych piesní zo súčasnosti).  *Povinná literatúra na čítanie a rozbor*:  ***Ján Botto: Žltá ľalia, Margita a Besná***  *Odporúčaná literatúra:* rozprávky, povesti, balady, ľudové piesne podľa výberu učiteľa.  **Periodizácia slovenskej literatúry**  Stručný prehľad vývinu slovenskej literatúry:   * Stredoveká literatúra * Klasicizmus * Romantizmus * Realizmus * Literárna moderna * Literatúra 20. storočia * Súčasná literatúra   **Začiatky slovenskej literatúry**  Staroslovienska literatúra. Pôsobenie Konštantína a Metoda na Veľkej Morave. Písomné pamiatky pôvodnej a prekladovej literatúry. Spoločné znaky maďarskej a slovenskej stredovekej literatúry (kódexy, legendy, kroniky, historické piesne).  *Povinná literatúra na čítanie a rozbor*: ***Andrej Sládkovič: Detvan***  **Klasicistické prvky v slovenskej literatúre na konci 18. a na začiatku 19. storočia**  Stručná charakteristika osvietenstva a klasicizmu, vychádzajúcaz vedomostí získaných na hodinách maďarskej literatúry, dejepisu a dejín umenia a kultúry.  Odraz osvieteneckého spôsobu myslenia v klasicistickej literatúre. Hľadanie ideálu večnej a dokonalej krásy, inšpirácia antikou. Význam miery, pravidelnosti a zákonitosti vo výstavbe umeleckého diela.  *Odporúčaní autori a diela:* Ján Kollár: Slávy dcera – Předzpěv, Ján Hollý – úryvky z eposu podľa výberu učiteľa  **Romantické ideály v epickej a v lyrickej tvorbe štúrovcov**  Stručná charakteristika historicko-spoločenských pomerov. Znaky, ideály romantickej literatúry:citovosť, mravné zásady, láska, láska k vlasti,  národu a k jazyku. Spracovanie tém z histórie, využívanie znakov ľudovej slovesnosti, revolučnosť, boj za slobodu, spravodlivosť.  Význam Štúrovej školy pre rozvoj jazyka a literatúry. Spoločné znaky slovenskej a maďarskej romantickej literatúry.  *Povinná literatúra na čítanie a rozbor:*  ***Ján Botto: Smrť Jánošíkova***  ***Samo Chalupka: Mor ho!***  *Odporúčaní autori a diela:* Andrej Sládkovič: Marína (úryvky), Janko Kráľ: Jarná pieseň, Krajinská pieseň  **Zobrazenie dediny a zemianstva v slovenskej realistickej literatúre**  Stručná charakteristika historicko-spoločenských pomerov v druhej polovici 19. storočia. Charakteristika realizmu vychádzajúcz vedomostí získaných na hodinách maďarskej literatúry.  Hlavné témy diel slovenských spisovateľov v období realizmu: dedina, zemianstvo. Postavy, prostredie a konfliktové situácie realistických diel v slovenskej a v maďarskej literatúre.  *Povinná literatúra na čítanie a rozbor:*  ***Martin Kukučín: Neprebudený***  ***Božena Slančíková-Timrava: Skon Paľa Ročku***  *Odporúčaní autori a diela:* Pavol Országh-Hviezdoslav: Hájnikova žena, Ežo Vlkolinský, Jozef Gregor-Tajovský: poviedky podľa výberu učiteľa  **Slovenská literárna moderna**  Stručná charakteristika obdobia. Nástup nových umeleckých a literárnych smerov v Európe. Symbolizmus a impresionizmus.  *Odporúčaní autori a diela:* Ivan Krasko – básne podľa výberu učiteľa  **Pestrosť a rôznorodosť medzivojnovej prózy a poézie**  Spoločensko-historické pozadie vzniku mnohých skupín i smerov. Vytvorenie rôznych pohľadov na svet, na slovenskú spoločnosť i na jednotlivca.  Expresionizmus, vitalizmus, naturizmus.  *Povinná literatúra na čítanie a rozbor:*  ***Janko Jesenský: Líza***  ***Janko Jesenský: Šťastie v nešťastí, nešťastie v šťastí***  ***Margita Figuli: Tri gaštanové kone***  *Odporúčaní autori a diela:* František Švantner: Malka, Milo Urban: Živý bič, Ján Smrek – básne podľa výberu učiteľa.  **Tematika 2. svetovej vojny v slovenskej literatúre**  Odraz historických udalostí v literatúre. Rôzne formy stvárňovania utrpenia ľudí počas svetovej vojny. Spracovanie témy v románoch a v dráme.  *Povinná literatúra na čítanie a rozbor:*  ***Rudolf Jašík: Námestie svätej Alžbety***  *Odporúčaní autori a diela:* Ivan Bukovčan: Kým kohút nezaspieva – úryvky podľa výberu učiteľa  **Zobrazenie slovenskej spoločnosti v literatúre po 2. svetovej vojne**  Spoločensko-historické pozadie literárnej tvorby. Klasické a nové pohľady na život slovenskej spoločnosti v dedine i v meste. Pretrvávanie realistického románu, snahy o modernizáciu literárnej tvorby.  *Povinná literatúra na čítanie a rozbor*:  ***Ladislav Ballek: Pomocník***  *Odporúčaní autori a diela:* František Hečko: Červené víno – úryvky podľa výberu učiteľa, Peter Jaroš: Tisícročná včela – úryvky podľa výberu učiteľa  **Ukážky zo slovenskej literatúry posledných desaťročí**  Stručný prehľad smerovania súčasnej slovenskej literatúry. Avantgardné smery v poézii, próze a v dráme. Humor, irónia, groteska v literatúre. Postavenie človeka v spoločnosti v dielach súčasných autorov.  *Odporúčaní autori:* Milan Rúfus, Miroslav Válek, Dušan Mitana, Jaroslava Blažková, Pavol Rankov, Stanislav Štepka, Milan Lasica, Július Satinský, Dušan Dušek, Michal Hvorecký – ukážky podľa výberu učiteľa. |

***Povinná literatúra na čítanie a rozbor:***

Ján Botto: Žltá ľalia

Margita a Besná

Andrej Sládkovič: Detvan

Ján Botto: Smrť Jánošíkova

Samo Chalupka: Mor ho!

Martin Kukučín: Neprebudený

Božena Slančíková-Timrava: Skon Paľa Ročku

Janko Jesenský: Líza

Šťastie v nešťastí, nešťastie v šťastí

Margita Figuli: Tri gaštanové kone

Rudolf Jašík: Námestie svätej Alžbety

Ladislav Ballek: Pomocník